La Comissió Jurídica Assessora, reunida el 4 de juny de 2020, amb la presidència del Sr.
Maria Mercè Darnaculleta i Gardella, Marta Franch i Saguer, Alfredo Galán Galán, Francesc Homs i Molist, Carles Mundó i Blanch, Joan Pagès i Galtés, Eva Pons i Parera, Sonia Ramos i González, Lluís Saura i Lluvià, Joan Manuel Trayter i Jiménez, i Antoni Vaquer i Aloy, i essent-ne ponent el Sr.
El 2 d'octubre de 2019, el Consell d'Administració del Consorci Urbanístic la Pobla - RENFE, en liquidació, va acordar l'inici d'un procediment de revisió d'ofici per a declarar la nul·litat dels actes d'adjudicació de sengles contractes signats entre el Consorci i les empreses Tecnosistemes Modulars de Construcció, SA, i Àrees Vacacionals, SL, per a la construcció de bungalows a la zona turística "Àrea Vacacional de la Pobla de Segur" i per a l'explotació dels bungalows construïts, respectivament.
L'11 d'octubre de 2019, la secretària interventora de l'Ajuntament de la Pobla de Segur va emetre un informe sobre la possible nul·litat dels actes d'adjudicació dels contractes per una incompatibilitat del Sr.
A, gerent del Consorci fins al gener de 2004, atès que les empreses adjudicatàries hi estaven vinculades.
Per un escrit de 15 d'octubre de 2019, l'alcalde va trametre una consulta a la Comissió Jurídica Assessora amb relació a la possible nul·litat dels contractes, en què s'assenyalava que el Consorci estava en liquidació des de l'any 2003 i que la dilació podia ser deguda al fet que les empreses contractistes demanaven una indemnització molt elevada per no poder acomplir l'objecte dels contractes.
El 22 d'octubre de 2019, la Direcció General d'Administració Local del Departament de la Presidència va emetre un informe en què considerava improcedent la consulta, atès que era preceptiu emetre un dictamen de la Comissió sobre la matèria.
Per sengles escrits de 24 d'octubre de 2019, de l'alcalde i del president del Consorci, es va disposar el tràmit d'audiència per quinze dies a les dues empreses contractistes.
Per un escrit de 7 de novembre de 2019, l'Ajuntament va trametre a Àrees Vacacionals, SL, arran de la seva petició, una còpia de les actes del Consell d'Administració del Consorci des que es va constituir el 1992 fins al 2004.
El 15 de novembre de 2019, Àrees Vacacionals, SL, va presentar un escrit d'al·legacions.
El 29 de novembre de 2019, Tecnosistemes Modulars de Construcció, SA, va presentar un escrit d'al·legacions.
El 8 d'abril de 2020, la secretària interventora de l'Ajuntament va informar favorablement sobre la proposta de resolució.
El 15 d'abril de 2020, l'Ajuntament va presentar al Departament de la Presidència la petició de dictamen de la Comissió Jurídica Assessora, juntament amb l'expedient del procediment instruït.
El 23 d'abril de 2020, la Sub-direcció General d'Assistència Jurídica i d'Innovació a l'Administració Local, de la Direcció General d'Administració Local, del Departament de la Presidència, va demanar a l'Ajuntament una documentació complementària, consistent en els justificants de les notificacions a les persones interessades de la petició del dictamen i la suspensió del procediment.
El 7 de maig de 2020, l'Ajuntament va trametre al Departament de la Presidència les justificacions de les notificacions, practicades el 28 d'abril de 2020.
El 7 de maig de 2020, el tècnic de la Sub-direcció General d'Assistència Jurídica i d'Innovació a l'Administració Local va emetre un informe, amb el vistiplau de la sub-directora de 10 de maig de 2020, favorable a la tramitació de l'expedient a la Comissió Jurídica Assessora, una vegada examinats els aspectes formals.
El 12 de maig de 2020, va tenir entrada en aquest òrgan consultiu la petició de dictamen, juntament amb una còpia de l'expedient del procediment instruït.
En la sessió de 14 de maig de 2020, la Comissió Jurídica Assessora va admetre a tràmit la petició i en va designar ponent.
I. Objecte del Dictamen i causa de nul·litat
Aquest Dictamen té per objecte el procediment instruït pel Consorci Urbanístic la Pobla - RENFE, en liquidació, per a declarar la nul·litat de ple dret de sengles contractes subscrits amb les empreses Tecnosistemes Modulars de Construcció, SA, i Àrees Vacacionals, SL, per a la construcció de bungalows a la zona turística "Àrea Vacacional de la Pobla de Segur" i per a l'explotació dels bungalows construïts, respectivament.
S'assenyala que ambdues adjudicacions són nul·les de ple dret en concórrer-hi la prohibició de contractar derivada de l'existència d'una causa d'incompatibilitat per la relació del gerent del Consorci amb les empreses adjudicatàries, ja sigui pels càrrecs que hi tenia ell com pels de la seva parella sentimental i, posteriorment, esposa.
Així, en la primera adjudicació hauria concorregut la prohibició de contractar (i, per tant, la causa de nul·litat de ple dret) derivada de la remissió de l'article 23 (apartat 6 del paràgraf 1 i paràgraf 4) del Reglament general de contractació de l'Estat (en la redacció donada pel Reial decret 2528/1986, de 28 de novembre, per a adaptar-lo al Reial decret legislatiu 931/1986, de 2 de maig, i a les directives de la Comunitat Econòmica Europea) a la causa d'incompatibilitat de l'article 12.1.c) de la Llei 53/1984, de 26 de desembre, d'incompatibilitats del personal al servei de les administracions públiques; i en la segona adjudicació hauria concorregut la prohibició de contractar (i, per tant, la causa de nul·litat de ple dret establerta en l'article 22 de la Llei 13/1995, de 18 de maig, de contractes del sector públic) establerta en la lletra e) del primer paràgraf de l'article 20 de la Llei 13/1995, de 18 de maig, per extensió a la cònjuge o persona amb qui es manté una relació anàloga de convivència afectiva, de la causa d'incompatibilitat de l'article 12.1.c) de la Llei 53/1984, de 26 de desembre.
S'està, doncs, malgrat que no s'esmenta en l'expedient, davant aquelles causes de nul·litat previstes en la legislació sectorial a les quals es remet l'article 62.1.g) de la Llei 30/1992, de 26 de novembre, de règim jurídic de les administracions públiques i del procediment administratiu comú (LRJPAC); causa actualment establerta en l'article 47.1.g) de la Llei 39/2015, d'1 d'octubre, del procediment comú de les administracions públiques (LPAC).
No obstant això, s'ha de fer una consideració prèvia amb relació a la naturalesa dels actes administratius que es volen revisar.
El primer d'aquests actes consisteix en la decisió d'adjudicació del contracte per a la construcció dels bungalows.
El Consell d'Administració del Consorci va adjudicar el contracte a Tecnosistemes Modulars de Construcció, SA, en data 29 de juliol de 1994.
En el segon cas, no consta que es tramités cap mena de procediment d'adjudicació o d'aprovació i, pel que respecta al document que es va signar entre el Consorci, Tecnosistemes Modulars de Construcció, SA, i Àrees Vacacionals, SL, que tenia com a objecte la cessió de bungalows a aquesta última empresa, durant un any –que s'ha anat prorrogant–, aquest es va qualificar de conveni i no de contracte.
De tota manera, cal tenir en consideració que, en cas de discrepància entre una declaració formal sobre la naturalesa jurídica d'un acte i el seu contingut material, aquesta Comissió Jurídica Assessora considera que jurídicament preval la naturalesa jurídica del que materialment és aquest acte.
Si bé no s'esmenta específicament, es desprèn que la finalitat de la cessió era l'explotació dels bungalows per part d'Àrees Vacacionals, atès que l'explotació de bungalows és el seu objecte social.
Per tant, i malgrat la qualificació de conveni, resulta evident que, d'acord amb l'article 3.1.d) de la Llei 13/1995, de 18 de maig, de contractes del sector públic, l'objecte té caràcter contractual i el conveni no resta exclòs de l'àmbit d'aplicació d'aquesta Llei i, per tant, és materialment un contracte.
El contracte, sense cap procediment previ, va ser signat per les empreses esmentades i pel president del Consorci en data 15 de juny de 1997 i la signatura va ser ratificada pel Consell d'Administració del Consorci el 10 de setembre següent.
De manera que, en rigor, l'acte a revisar seria l'adjudicació del contracte.
Complementàriament, l'article 8.3.e) de la mateixa Llei 5/2005 disposa la preceptivitat del dictamen de la Comissió en els supòsits de nul·litat de contractes administratius, en els casos que s'estableixen en la normativa de contractació administrativa.
En aquest sentit, cal tenir present que l'article 41.1 de Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer (LCSP), en relació amb la revisió d'ofici dels actes preparatoris i dels actes d'adjudicació dels contractes, remet al capítol I del títol V de l'LPAC.
Així mateix, l'article 106.1 de l'LPAC disposa que les administracions públiques, en qualsevol moment, per iniciativa pròpia o bé a sol·licitud de la persona interessada, i amb el dictamen previ favorable de l'òrgan consultiu corresponent, han de declarar d'ofici la nul·litat dels actes administratius que hagin posat fi a la via administrativa o que no hagin estat objecte de recurs en el termini corresponent, en els supòsits de nul·litat de ple dret que recull l'article 47.1.
El mateix disposa l'article 102.1 de l'LRJPAC.
En aquest sentit, s'ha d'assenyalar que els actes que són objecte de la revisió encaixen en aquest article 106.1 de l'LPAC i en la normativa sectorial d'aplicació.
D'una banda, el contracte per a la construcció dels bungalows el va adjudicar el Consell d'Administració del Consorci el 29 de juliol de 1994.
D'acord amb l'article 8 dels Estatuts del Consorci, el Consell d'Administració és el màxim òrgan rector de l'entitat, i l'article 34.2 disposa que contra els seus acords es pot interposar un recurs de reposició.
Per tant, l'acte d'adjudicació del contracte va posar fi a la via administrativa.
A més, l'acte va esdevenir ferm, atès que no consta que s'interposés cap recurs en contra.
D'altra banda, el president del Consell d'Administració del Consorci va signar el conveni/contracte per a la cessió dels bungalows i el va ratificar aquest Consell amb posterioritat.
Així les coses, en absència de cap procediment administratiu previ, no es disposa d'un acte d'adjudicació del contracte emès d'una manera expressa per l'òrgan de contractació competent, que és, en puritat, l'acte en relació amb el qual és procedent la revisió d'ofici, tal com s'estableix en la normativa sobre contractació pública, i la liquidació del contracte és l'efecte de la declaració de nul·litat de l'acte d'adjudicació (la mútua restitució de les prestacions i, si escau, la indemnització corresponent de danys i perjudicis).
No obstant això, en els casos en els quals existeixen fets concloents o actuacions expresses de l'Administració que permeten inferir la manifestació de voluntat de l'Administració, s'està davant la categoria dels actes tàcits.
Els actes tàcits són aquells que, sense que existeixi resolució expressa sobre la qüestió plantejada en el si d'un procediment o, fins i tot, en absència d'aquest, es poden entendre produïts per actes posteriors, anteriors o coetanis de l'Administració, dels quals es pot deduir l'existència d'una resolució.
Aquesta categoria d'actes no s'ha de confondre amb la de l'acte presumpte, en què no consta cap indici de quina és la voluntat de l'Administració.
En el cas que s'examina, la constatació de l'existència de la signatura d'un contracte pel president del Consorci i la seva ulterior ratificació pel Consell d'Administració del Consorci constitueixen actuacions expresses de l'Administració que permeten inferir clarament la voluntat d'aquesta d'adjudicar un contracte, i, per tant, l'acte que es revisa és, en puritat, l'acte tàcit d'adjudicació del contracte.
Aquest acte es va produir tàcitament sense que consti tampoc que es produís cap impugnació i, per tant, ha esdevingut ferm i pot ser objecte del procediment de revisió d'ofici.
En la determinació de la normativa aplicable a la revisió d'ofici, s'ha de diferenciar entre el règim procedimental i el règim material.
En el Dictamen 80/2019 s'assenyalava, reproduint part del Dictamen 261/2018, que "la tramitació del procediment de revisió s'ha d'ajustar a la normativa vigent en el moment de la incoació.
Pel que fa al procediment que és objecte d'aquest Dictamen, la resolució d'incoació es va dictar el 2 d'octubre de 2019; per tant, és d'aplicació al procediment la regulació continguda en l'LPAC, atès que la disposició transitòria 3.b) d'aquesta Llei preveu que "els procediments de revisió d'ofici iniciats després de l'entrada en vigor de la present Llei s'han de substanciar per les normes que s'hi estableixen".
Aquesta Llei va entrar en vigor el 2 d'octubre de 2016.
També és d'aplicació al procediment l'article 71 de la Llei 26/2010, pel que fa als òrgans competents per a la revisió.
Pel que respecta al règim aplicable a la matèria, cal tenir en compte que els actes que s'han de revisar –l'adjudicació del contracte dels bungalows i l'adjudicació tàcita del contracte de cessió dels bungalows per a la seva explotació, la seva signatura i la seva ratificació pel Consell d'Administració del Consorci– són del 29 de juliol de 1994, del 15 de juny de 1997 (la signatura del contracte de cessió) i del 10 de setembre de 1997 (la ratificació per part del Consell d'Administració del Consorci), respectivament.
Per tant, s'ha d'aplicar l'article 62 de l'LRJPAC, que estava en vigor en aquestes dates, així com la normativa sectorial vigent en cada moment en matèria de contractació pública i en matèria d'incompatibilitats del personal al servei de les administracions públiques.
En el primer dels casos, la normativa sectorial aplicable és el Reglament general de contractació de l'Estat (en la redacció donada pel Reial decret 2528/1986, de 28 de novembre, per a adaptar-lo al Reial decret legislatiu 931/1986, de 2 de maig, i a les directives de la Comunitat Econòmica Europea) i la Llei 53/1984, de 26 de desembre, d'incompatibilitats del personal al servei de les administracions públiques.
En el segon dels casos, la normativa sectorial aplicable és la Llei 13/1995, de 18 de maig, i la Llei 53/1984, de 26 de desembre, esmentades.
A banda, en el cas concret de les administracions locals, l'article 173 del text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, reconeix la potestat dels ens locals per a revisar llurs disposicions, actes i acords en els termes que estableix la legislació reguladora del procediment administratiu comú.
Competència per a iniciar el procediment
L'article 71.1 de la Llei 26/2010, de 3 d'agost, assenyala que la competència per a iniciar els procediments de revisió d'actes nuls correspon al mateix òrgan que els ha dictat.
El procediment de revisió ha estat iniciat pel Consell d'Administració del Consorci.
L'acord d'adjudicació del contracte el va adoptar el Consell d'Administració; quant al conveni de cessió dels bungalows, el va signar el president del Consell d'Administració i va ser ratificat pel Consell d'Administració el 10 de setembre de 1997.
Per tant, cal concloure que s'ha respectat la previsió normativa de l'article 71.1 de la Llei 26/2010.
V. El temps en el procediment de revisió
En el present cas concorren unes singulars circumstàncies temporals i de tramitació del procediment que cal consignar d'entrada en ordre cronològic.
En primer lloc, l'acord d'inici del procediment es va produir en data 2 d'octubre de 2019 –moment en el qual s'inicia el còmput dels sis mesos establert en l'article 106.5 de l'LPAC, que, per al cas de no haver-se emès resolució, determina la caducitat del procediment, i finalitza en el present cas el 2 d'abril de 2020–.
En segon lloc, abans del transcurs dels sis mesos establert en l'article 106.5 de l'LPAC, va entrar en vigor la disposició addicional tercera, sobre suspensió de terminis administratius, del Reial decret 463/2020, de 14 de març, pel qual es declara l'estat d'alarma per a la gestió de la situació de crisi sanitària ocasionada per la COVID-19, publicat al Butlletí Oficial de l'Estat de 14 de març de 2020, la qual preveu que se suspenen termes i s'interrompen els terminis per a la tramitació dels procediments de les entitats del sector públic.
Aquesta disposició és aplicable al present procediment.
Tot i haver-se produït la suspensió de terminis en el context de la declaració de l'estat d'alarma, en data 7 d'abril de 2020, es va dictar la proposta de resolució que conté la suspensió del procediment amb motiu de la petició de dictamen a la Comissió Jurídica Assessora, establert en l'article 22.1.d) de l'LPAC i en l'article 11 de la Llei 5/2005, de 2 de maig, de la Comissió Jurídica.
Notificada aquesta proposta de resolució als interessats, la disposició addicional tercera, sobre suspensió de terminis administratius, citada en el paràgraf precedent, ha estat derogada, amb efectes d'1 de juny de 2020, per l'apartat segon de la disposició derogatòria única del Reial decret 537/2020, de 22 de maig, pel qual es prorroga l'estat d'alarma declarat pel Reial decret 463/2020, de 14 de març, publicat al Butlletí Oficial de l'Estat de 23 de maig de 2020.
Aquesta Comissió Jurídica Assessora constata que la suspensió de termes i terminis no implica la paralització del procediment administratiu, i és possible i fins i tot exigible que es duguin a terme totes aquelles actuacions d'impuls del procediment (art. 71 de l'LPAC) que depenen de l'actuació interna de l'Administració i no requereixen l'actuació dels interessats, sempre que es respectin –com és el cas– les finalitats de la declaració de l'estat d'alarma.
En aquest sentit, la suspensió de termes i terminis tampoc no és equivalent a la suspensió de les actuacions o els tràmits de l'Administració, els quals poden prosseguir.
Per tant, aquesta Comissió Jurídica Assessora considera que no s'ha produït la caducitat del procediment.
La conformació de l'expedient és correcta, atès que es troba indexat, numerat i ordenat cronològicament (art. 46.2 de la Llei 26/2010 i 70 de l'LPAC).
Hi manca, però, l'acreditació de les notificacions efectuades (art. 56.2 de la Llei 26/2010).
Quant al procediment, s'ha ajustat a les disposicions sobre el procediment administratiu contingudes en el títol III de la Llei 26/2010 i en el títol IV de l'LPAC.
El procediment es va incoar per mitjà de l'Acord del Consell d'Administració de 2 d'octubre de 2019, del qual consta un certificat a l'expedient emès per la secretària del Consell (i secretària interventora de l'Ajuntament).
S'ha de subratllar que en aquest certificat es fa referència a l'acord per a declarar la nul·litat dels contractes signats, per bé que, en rigor, ja s'ha esmentat que el que es revisa són els actes administratius d'adjudicació dels contractes.
A banda, es considera ajustada a dret l'acumulació dels dos procediments de revisió d'ofici, atès que es compleixen els requisits que exigeix l'article 57 de l'LPAC.
Es troba a faltar, però, la comunicació del termini màxim per a resoldre i notificar (art. 50.1.a) de la Llei 26/2010 i 21.4 de l'LPAC), així com el nomenament de la persona instructora del procediment (art. 48.3 de la Llei 26/2010).
Seguidament, es va disposar el tràmit d'audiència a les dues empreses per un termini de quinze dies (art. 82.2 LPAC).
Si bé no consta la notificació del tràmit, ambdues empreses hi van presentar al·legacions, per la qual cosa no s'ha produït indefensió material d'aquestes.
L'endemà, el 8 d'abril de 2020, la secretària del Consell d'Administració va informar favorablement sobre la proposta de resolució.
S'ha de fer notar que els actes d'instrucció (audiència, proposta de resolució) han estat duts a terme pel president del Consorci i alcalde, fet que s'ha de tenir en compte a l'hora d'assegurar la separació entre l'òrgan instructor i l'òrgan que resolgui el procediment.
Finalment, l'expedient es va trametre a la Comissió Jurídica Assessora perquè n'emetés el dictamen preceptiu.
Com s'ha esmentat, el Consorci Urbanístic la Pobla - RENFE proposa revisar dos actes administratius dictats pel Consell d'Administració d'aquest Consorci.
D'una banda, l'acord d'adjudicació a Tecnosistemes Modulars de Construcció, SA, del contracte d'obres, el 29 de juliol de 1994, per a la construcció de cent bungalows model "Pobla-02", al preu unitari de 2.985.000 ptes.
(IVA exclòs), per al projecte urbanístic "Àrea Vacacional de la Pobla de Segur", regulat pel planejament denominat "Pla Especial de l'Estació".
D'una altra, en rigor, l'acord tàcit d'adjudicació del contracte signat el 5 de juny de 1997 (posteriorment ratificat el 10 de setembre de 1997 pel Consell d'Administració del Consorci), entre el Consorci, Tecnosistemes Modulars de Construcció, SA, i Àrees Vacacionals, SL, pel qual el Consorci cedia l'explotació de setze bungalows a Àrees Vacacionals, SL, fins al 30 de juny de 1998, i prorrogat tàcitament fins a la inscripció de la parcel·la en el Registre de la Propietat de Tremp.
Cal dir que Àrees Vacacionals, SL, era una filial creada per Tecnosistemes Modulars de Construcció, SA.
D'acord amb la documentació de l'expedient, el 12 de març de 1993 l'Ajuntament de la Pobla de Segur i RENFE van constituir el Consorci Urbanístic la Pobla - RENFE, com a entitat de naturalesa pública amb personalitat jurídica pròpia i duració il·limitada.
El seu objecte social era la gestió del Pla especial de l'estació, que incloïa la remodelació de les instal·lacions ferroviàries del municipi i la creació d'una àrea de vacances.
Els socis en van pactar la dissolució el 9 de juliol de 2014 i per aquest motiu el Consorci no té pràcticament cap activitat.
A va ser el gerent del Consorci fins al 9 de juny de 2004, quan va cessar per decisió del Consell d'Administració, segons consta en l'acta de la sessió del Consell d'aquella data.
En la mateixa acta també consta que cessa com a secretari del Consell d'Administració.
D'altra banda, segons les notes simples del Registre Mercantil que s'aporten a l'expedient, Tecnosistemes Modulars de Construcció, SA, és una empresa que va iniciar les operacions l'1 de juliol de 1993 i que té per objecte principal el muntatge de mòduls i estructures prefabricades per a construir i comercialitzar bungalows.
Àrees Vacacionals, SL, va iniciar les operacions el 23 de gener de 1997 i té per objecte principal la prestació de serveis turístics, mitjançant l'explotació d'instal·lacions i edificacions.
Atès que l'Ajuntament va detectar incompliments d'ambdues parts amb relació al contracte per a construir els bungalows, el 29 de maig de 2015, va demanar a un advocat que elaborés un informe, per tal de conèixer les implicacions jurídiques dels incompliments contractuals.
L'informe va detectar diverses irregularitats en el contracte, la més notòria era que el gerent del Consorci era també l'administrador solidari de l'empresa contractista.
L'informe també assenyalava que Àrees Vacacionals, SL, estava administrada per l'esposa del gerent.
Així, s'aporten a l'expedient notes simples del Registre Mercantil, que acrediten que el gerent era administrador solidari de Tecnosistemes Modulars de Construcció, SA, des del 18 de desembre de 2014 i apoderat d'Àrees Vacacionals, SL des del 8 d'abril de 2005.
B consta com a administradora única d'Àrees Vacacionals, SL, des del 23 de gener de 1997 i com a administradora solidària i apoderada de Tecnosistemes Modulars de Construcció, SA, des del 18 de desembre de 2014 i l'1 de juliol de 1993, respectivament.
B va contraure matrimoni amb el gerent el 28 de juny de 1997, segons el llibre de família que el gerent aporta en l'escrit d'al·legacions.
Com ha assenyalat aquest òrgan consultiu en ocasions anteriors, per totes en el Dictamen 104/2019, "la revisió d'ofici és un mecanisme excepcional de revisió d'actes ferms que està reservat per a circumstàncies en les quals els actes es trobin viciats per alguna de les causes previstes en l'article 47.1 de l'LPAC, i que ha de ser objecte d'una interpretació estricta (dictàmens 110/2018, 290/2018 i 96/2019, entre d'altres)".
Així mateix, cal tenir en consideració que aquesta Comissió Jurídica Assessora està vinculada per les causes de nul·litat al·legades i debatudes en el si de l'expedient i, especialment, per les esmentades en la proposta de resolució, per la qual cosa no pot aflorar altres causes de nul·litat que no es puguin deduir del mateix expedient i que no hagin estat sotmeses a la consideració dels interessats en el tràmit d'audiència, ja que, altrament, es produiria una indefensió material d'aquests.
En el cas sobre el qual es dictamina, els informes que consten en l'expedient manifesten d'una manera expressa que s'ha limitat conscientment i voluntàriament l'examen de les irregularitats dels contractes a les causes de nul·litat derivades de la concurrència d'una prohibició de contractar relacionada amb les incompatibilitats del gerent del Consorci i de l'extensió d'aquestes a la persona amb qui va contraure matrimoni.
Per tant, l'examen de la Comissió Jurídica Assessora es limitarà a la concurrència d'aquestes causes d'acord amb el que consta en l'expedient.
El fet que el gerent del Consorci era administrador solidari de Tecnosistemes Modulars de Construcció, SA, constituiria un supòsit clar d'incompatibilitat que prohibeix contractar amb l'Administració pública i comportaria que l'adjudicació fos nul·la de ple dret, segons disposa la normativa contractual aplicable.
Tal com assenyala la secretària del Consell d'Administració en l'informe d'11 d'octubre de 2019, aquesta normativa és l'article 23.6 del Reial decret 2528/1986, de 28 de novembre, pel qual es modifica el Reglament general de contractació de l'Estat per a adaptar-lo al Reial decret legislatiu 931/1986, de 2 de maig, i a les directives de la Comunitat Econòmica Europea, així com l'article 12.1.c) de la Llei 53/1984, de 26 de desembre.
No obstant això, cal tenir en compte que l'adjudicació del contracte va tenir lloc el 29 de juliol de 1994; el casament amb l'apoderada, el 28 de juny de 1997, gairebé tres anys després de l'adjudicació, i el nomenament d'administrador solidari de Tecnosistemes Modulars de Construcció, SA, el 18 de desembre de 2014, més de vint anys després.
Per tant, de la informació que consta en l'expedient no ha quedat acreditada la incompatibilitat del gerent en la data de l'adjudicació del contracte i, per consegüent, tampoc la prohibició per a contractar de Tecnosistemes Modulars de Construcció, SA, de manera que l'adjudicació del contracte no pot ser declarada nul·la per la causa al·legada (paràgraf 4 de l'article 23 del Reial decret 2528/1986, de 28 de novembre).
No es dona, doncs, la causa de nul·litat al·legada respecte de l'adjudicació del primer dels contractes.
Amb relació al conveni (materialment contracte) signat amb Àrees Vacacionals, SL, cal tenir en consideració que la prohibició de contractar –la concurrència de la qual és causa de nul·litat de l'adjudicació del contracte– derivada de la concurrència d'una incompatibilitat és extensible, ex paràgraf segon de la lletra e) de l'article 20 de la Llei 13/1995, als cònjuges o persones vinculades amb relació anàloga de convivència afectiva, i que la finalitat de la llei és la d'evitar els conflictes d'interessos i, per tant, la clau interpretativa del precepte és la concurrència o no d'aquest conflicte d'interessos.
Consta en l'expedient que el gerent va tenir intervenció en els debats produïts en el si del Consell d'Administració del Consorci en relació amb els contractes i que el matrimoni entre l'administradora solidària i apoderada de l'empresa adjudicatària i el gerent del Consorci es va celebrar en data 28 de juny de 1997 i, per consegüent, tot just tretze dies abans de la signatura del contracte (i, per tant, de la decisió tàcita d'adjudicació del mateix) i la posterior ratificació de la signatura del contracte per part del Consell d'Administració del Consorci, posterior també al matrimoni.
Per tant, aquesta Comissió Jurídica Assessora considera acreditat que concorria un evident conflicte d'interessos i que, en vista del seu matrimoni tretze dies després del moment de produir-se la decisió tàcita d'adjudicació del conveni, existia una relació d'afectivitat anàloga a la del matrimoni entre el gerent del Consorci i l'administradora única de l'empresa adjudicatària, que feia que a aquesta li fos extensible la incompatibilitat establerta en l'article citat de la Llei 53/1984 i, per tant, que concorregués en la mercantil adjudicatària la prohibició de contractar de l'article 20.e) de la Llei 13/1995 –que, per cert, és directament apreciable per l'òrgan de contractació sense necessitat de declaració prèvia de la seva concurrència d'acord amb l'article 21.1 de la citada Llei–, determinant de la nul·litat de ple dret de l'adjudicació del contracte d'acord amb l'article 22 de la Llei 13/1995, de contractes de les administracions públiques.
Per tant, aquesta Comissió Jurídica Assessora considera nul·la de ple dret l'adjudicació tàcita a Àrees Vacacionals, SL, del contracte signat en data 15 de juny de 1997 per a la cessió i explotació de bungalows.
Efectes de la declaració de nul·litat
Pel que fa als efectes jurídics de la nul·litat de l'adjudicació del segon dels contractes, Àrees Vacacionals, SL, manifesta, en l'al·legació vuitena, que "en l'hipotètic supòsit que es declarés la nul·litat dels contractes en qüestió, Àrees Vacacionals, SL, es reserva el dret a reclamar els danys i perjudicis que això pugui comportar-li".
Sobre això, la proposta de resolució no admet la reclamació de danys i perjudicis, "tenint en compte les greus irregularitats que s'han produït, els escassos recursos econòmics de què disposa el Consorci i amb la finalitat de preservar únicament l'interès públic [...]".
Aquesta Comissió Jurídica Assessora constata que els efectes de la declaració de nul·litat de l'adjudicació d'un contracte implica la necessària liquidació d'aquest, amb restitució, si escau, de les prestacions mútues, així com la indemnització, si escau i s'acrediten, de danys i perjudicis.
Sobre aquesta qüestió, la Comissió ha dit (Dictamen 216/2018):
"Per tant, tenint en consideració que l'apartat 4 de l'article 106 de l'LPAC estableix la possibilitat de reconeixement d'indemnitzacions com a potestativa per part de l'Administració i que en el context de la tramitació del present procediment no s'ha al·legat, acreditat ni valorat cap dany, aquesta Comissió Jurídica Assessora considera ajustada a dret la no inclusió en la resolució de l'Administració de cap reconeixement exprés d'indemnitzacions, sens perjudici que en ulteriors procediments administratius es pugui valorar la concurrència dels requisits de la responsabilitat administrativa."
Atès que l'empresa reclamant no ha concretat cap dany ni la seva quantia, es considera ajustada la denegació de la indemnització que efectua la proposta de resolució, per bé que pels motius indicats per aquesta Comissió i no pels que consten en la proposta, i sens perjudici que en ulteriors procediments administratius que eventualment es puguin tramitar s'acreditin les causes i es concretin les quanties d'aquesta indemnització.
S'informa desfavorablement sobre la revisió d'ofici de l'adjudicació del contracte pel Consorci Urbanístic la Pobla - Renfe a l'empresa Tecnosistemes Modulars de Construcció, SA, i s'informa favorablement sobre la revisió d'ofici de l'adjudicació del contracte pel Consorci Urbanístic la Pobla - Renfe a l'empresa Àrees Vacacionals, SL.